ปิดจ๊อบ! EGCO ล้างพอร์ต EASTW จ่อบุ๊คกำไรพิเศษ 5.23 พันลบ. ภายใน Q1/61
ปิดจ๊อบ! EGCO ล้างพอร์ต EASTW จ่อบุ๊คกำไรพิเศษ 5.23 พันลบ. ภายใน Q1/61
14 มี.ค. 2561

บริษัท ผลิตไฟฟ้า จำกัด (มหาชน) หรือ EGCO เปิดเผยว่า บริษัทจะดำเนินการขายหุ้นที่ถืออยู่ทั้งหมดใน บริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW จำนวน 311.44 ล้านหุ้น หรือ 18.72% ที่ราคาหุ้นละ 16.78 บาท ซึ่งสูงกว่ากระดานซื้อขาย คิดเป็นมูลค่ารวม 5.23 พันล้านบาท ให้กับบริษัท มะนิลา วอเตอร์ จำกัด
โดยบริษัทจะดำเนินการขายหุ้นดังกล่าวบนกระดานใหญ่ (BIG LOT) นอกเวลาทำการประจำวัน และคาดว่าจะทำธุรกรรมดังกล่าวแล้วเสร็จภายในวันนี้ (14 มี.ค.61)
ทั้งนี้ การขายหุ้น EASTW ดังกล่าวเป็นไปตามที่บริษัทได้ลงนามในสัญญาซื้อขายหุ้นกับบริษัท มะนิลา วอเตอร์ จำกัด ประเทศฟิลิปปินส์ เพื่อขายหุ้นที่บริษัทถืออยู่ทั้งหมด 18.72% ซึ่งขณะนี้คู่สัญญาทั้งสองฝ่ายได้ดำเนินการตามเงื่อนไขบังคับก่อนที่สำคัญตามที่ระบุในสัญญาซื้อขายหุ้นเสร็จเรียบร้อยแล้ว
ขณะที่ราคาหุ้น EASTW ณ เวลา 15.15 น. อยู่ที่ระดับ 12.60 บาท ลดลง 0.30 บาท หรือ 2.33% สูงสุดที่ระดับ 13.50 บาท ต่ำสุดที่ระดับ 12.30 บาท มูลค่าการซื้อขาย 365.91 ล้านบาท
ด้านราคาหุ้น EGCO ณ เวลา 15.16 น. อยู่ที่ระดับ 239 บาท ลดลง 1 บาท หรือ 0.42% สูงสุดที่ระดับ 241 บาท ต่ำสุดที่ระดับ 238 บาท มูลค่าการซื้อขาย 330.82 ล้านบาท